“НУРЛАР ЭЗЛИБЕЗ” 

Ходова Алина Разих кызы, Бояршинова Лариса Александр кызы
62 нче “Яз кызы” балалар бакчасы тәрбиячеләре

Яшь төркеме: зурлар төркеме өчен.
Программа эчтәлеген һәм белем бирү өлкәләрен тормышка ашыру: 

«Сөйләм үсеше», «Социаль-аралашу үсеше», «Танып белү үсеше», «Эстетик-сәнгать үсеше».
Методик алымнар һәм чаралар: 

- ысуллар - уен, сүзле, күрсәтмә;

- алымнар - әңгәмә, сораулар, биремнәр.

Җиһазлау: 

- язгы табигать төшерелгән рәсемнәр, магнитлы такта, “күңелле” һәм “күңелсез” кояш макетлары, кояш “нурлары”, карточкалар, рәсем-схемалар, мнемотаблица.

Сүзлек өстендә эш:

- күлләвек-күлләвекләр, гөрләвек-гөрләвекләр, боз сөңгеләре; киек казлар, күчмә кошлар; бөре ата, яфрак яра, җиргә сеңә, җеби. 

Алдан уткәрелгән эшләр: 

- саф һавада йөргәндә язгы табигатьне күзәтү, әнгәмә үткәрү, әдәби әсәрләр уку, “Яз” темасына рәсемнәр карау, шигырьләр ятлау; тема буенча рәсемнәр карау; табышмаклар чишү; боз сөңгеләреннән тамчы тамгагын, тезелешеп  киек казлар очып килгәнен күзәтү.

Эксперименталь эшчәнлек: 

- күлләвеккә һәм гөрләвеккә кәгазь көймә җибәрү; күлләвектә көймәнең бер урында торуын, гөрләвектә агып китүен ачыклау. 

Индивидуаль эш: 

- балаларның җөмләләрне дөрес һәм тулы итеп әйтә белүләренә ирешү.

Максат: балаларның язгы табигать турында күзаллауларын ныгыту, 
бәйләнешле сөйләм телен үстерү. 
Бурычлар: 

Белем бирү:

- темага кагылышлы сүзлек байлыгын арттыру, сорауларга тулы җөмлә белән сөйли белү күнекмәләрен ныгыту;

- балаларның атна көннәре, ел фасыллары, яз айлары турындагы белемнәрен, язгы табигатьтәге үзгәрешләр турында күзаллауларын киңәйтү;

- бирелгән сораулар аша диалогик сөйләм формаларын аралашу чарасы буларак камилләштерү.

Үстерү: 
- балаларның  күзәтүчәнлекләрен, гади нәтиҗәләр ясый белү сәләтен, бәйләнешле  сөйләм күнекмәләрен, иҗади күзаллауларын  үстерү;

- мөстәкыйль фикер йөртергә, җавап бирергә күнектерү, балада үзенең сөйләме белән кызыксыну һәм сизгерлек уяту; сүзлек запасын баету, рәсемгә карап, кечкенә хикәя төзеп сөйләүләрен камилләштерү;

- сүзләргә аваз анализы ясау күнекмәсен үстерү.

Тәрбияви: 

- балаларда белем бирү эшчәнлегенә һәм бер-берсенә карата унай мөнәсәбәтләр, матурлыкка соклану хисләре тәрбияләү;

- туган як табигатенә сакчыл караш, экологик бөйләнешләрне күрә белү сыйфаты тәрбияләү.

Эшчәнлекнең төзелеше:

Оештыру өлеше:

1. Эмоциональ  халәт тудыру. Кереш мизгеле.
Ягымлы сүзләр (балаларда итагатьлелек тәрбияләү; ягымлы сүзләрне йомшак, җылы итеп, урынлы кулланырга өйрәтү);
Ягымлы итеп исәнләшү (ягымлы сүзләр максаты кысаларына керә);

2. Сүзләрне иҗекләргә бүлү (сүзләрне иҗекләргә дөрес бүлү күнекмәләрен ныгыту);

Бирелгән авазга сүзләр уйлау (сүзлекне активлаштыру, баету, төрле авазларны автоматлаштыру);

Тел шомарту күнегүләре (сәнгатьле һәм дөрес сөйләм күнекмәләре формалаштыру);

3. Сөенеч мизгеле: кояш керү.

Төп өлеш: 

1. Атна көннәрен әйтү (атна көннәренең татарча әйтелешен ныгыту);
2. Ел фасылларын билгеләп үтү (атамаларын ныгыту);

3. Яз айларын искә төшерү;

4. Табышмак чишү (табышмакларның үзенчәлекләрен аңларга, тиз фикер йѳртергә өйрәтү);
5. Дидактик уен “Нәрсә артык?” (предметларны төркемләү күнекмәләрен, гомумиләштерүче сүзләрне һәм иҗади фикерләү сәләтен үстерү);

6. Сүзле уен “Мин нинди әкияттән? (әкиятләрнең исемен һәм авторын атау);

7. “Үзең турында сөйлә” (әкият геройларын, килгән кунакларны үзләре белән таныштыру; аралашу осталыгын формалаштыру);

8. Хәрәкәтле уен “Яз килә” (уенның сүзләрен сәнгатьле итеп сөйләү);

9. Язның билгеләрен атау. Нинди?, Нишли? сорауларына җавап бирү (яз темасы кысаларында өйрәнелгән лексиканы кулланып, яз турында сөйли белү күнекмәләрен үстерү. Язгы табигатьтәге үзгәрешләрне, гүзәллекне тоя һәм күрә белергә өйрәтү);

10. Рәсем буенча мнемотаблица кулланып хикәя төзү (бәйләнешле сөйләм телен үстерү);

Йомгаклау: 

1. Әңгәмә кору: (Якынча сораулар) Сезгә эшчәнлектә нәрсә ошады? Нәрсәләр кызыклы булды һәм хәтерегездә калды? Өйгә кайткач әниләрегезгә нәрсә турында сөйлиячәксез?
2.  Сөенеч мизгеле: “Кояш” бүләк итеп балаларга “нур”ларын тарата.

Эшчәнлек барышы:

(Балалар ярым түгәрәк ясап басалар)

Тәрбияче: Хәерле иртә! - дидем мин, торгач та бүген.

Ягымлы сүзләрне әйтеп, яктыра күңел!

- Балалар, бу шигырьнең сүзләрен кем язган, икән? (Ф.Сафин)

- Ә, сез ягымлы сүзләр беләсезме? (исәнме, исәнмесез, хәлләр ничек?, әйбәт, рәхмәт, хәерле көн, хәерле кич, рәхим итегез, тыныч йокы, тәмле төш,  ашларыгыз тәмле булсын, хәерле юл, гафу итегез, зинһар өчен, сау бул, сау булыгыз).

Әйе, балалар, ягымлы сүзләрне сез бик күп беләсез. Ягымлы итеп сөйләшкән, тәртипле баланы гына – тәрбияле бала, дип әйтеп була. 

Тәрбияче: Балалар, без бит исәнләшергә онытканбыз, әйдәгез әле, барысы белән дә исәнләшик:

- Саумы кояш, саумы һава, саумы дуслар, саумы кунаклар!

- Әйтегез әле, һава (ко-яш, дус-лар, ку-нак-лар) сүзе ничә иҗектән тора?

- Хәзер, “А” авазына башлана торган сүзләр уйлап табыгыз әле. 

- “К” авазы сүзнең башында яисә уртасында килә торган сүзләр уйлыйбыз. 

Балалар руссча да, татарча да матур итеп сөйләшер өчен телне шомартырга кирәк, шуңа әйдәгез бер күнегү ясап алыйк.

Га-га-га – очып килде бер карга.

Та-та-та – кояш бик ныкъ җылыта.

Ра-ра-ра – агачлар яфрак яра.

На-на-на – бөҗәкләр уяна.

Сә-сә-сә – җирдә чәчәкләр үсә.

Ам-ам-ам – язны мин яратам.

Тәрбияче: (Кояш керә) Балалар, карагыз әле, бу нәрсә? (кояш)
“Кояш”: Мин – “Кояш!” Сезгә килдем ерактан. Тау ташларны үттем мин. Болытларны гиздем мин. Сезне бик-бик сагынып, язлар белән килдем мин.

Тәрбияче: Кояш безгә кунакка килгәнгә, без әлбәттә сөенәбез. Шулай да, кояшыбызның кәефе юк, күңелсез нишләптер. Әйдәгез, үзеннән сорыйк. Кояш, нишләп син бик күңелсез?

“Кояш”: Дусларым, мин нурларымны югалттым. Табып бирегез әле.

Тәрбияче: Булышабызмы, балалар? 

Кояшның нурларын табар өчен без бик озын юллар, төрле-төрле биремнәр үтәргә тиеш. Биремнәрнең җавабын әйткән саен, без бер нур табаячакбыз.

Тәрбияче: Балалар, бүген атнаның ничәнче көне әле? Ничек атала? (өченче көне – чәршәмбе). Кичә ничәнче көне иде? (икенче көне – сишәмбе). Иртәгә ничәнче көне була, ничек атала? (пәнҗешәмбе).
Әйдәгез әле бергәләп атна көннәрен әйтеп чыгыйк (атна көннәрен кабатлау). 1 нур табыла.
Тәрбияче: Урамда нинди елның фасылы? Әйе, яз.
Яз айларын әйтеп үтегез әле (март, апрель, май)
Барысы ничә ел фасылы бар? (дүрт: яз, җәй, көз, кыш).

Тәрбияче: Хәзер мин сезгә табышмак әйтәм, ә сез җавабыз әйтегез:

- Утта янмый, суда батмый (боз).

- Лампа түгел – яктырта, мич түгел җылыта (кояш).

- Агач башында йорты, эчендә яши җырчы (сыерчык).

“Нәрсә артык?” уенын уйнап алыйк әле. Мин сүзләр әйтәм, ә сез артык сүзне әйтегез. Февраль, март, апрель, май. Кайсы сүз артык?
Кара карга, сыерчык, чыпчык, сандугач. 2 нур табыла.
Тәрбияче: Менә бу өстәл янына килик әле, балалар. Безгә кунакка нәрсәдер килгән. Үзе белән хат та алып килгән. Укып карый әле. 

“Мин кара урманнан, әкият иленнән килдем. Мин нәрсә икәнне әйтсәгез, сез эзләгән әйберне табарсыз” (балалар Шүрәлене таныйлар, атыйлар).

Дөрес, бу Шүрәле сыны. “Шүрәле” әкиятеннән. Бу әкиятне кем язган? (Г.Тукай)
- Монда тагын нәрсәдер язылган, укыйм әле? 

- “Утыра ул басмада, тузган чәчләрен тарап” – бу нинди сүзләр, аңламадым? (балалар әкиятнең исемен атыйлар).

- “Чыгып киттек юлга бер зур капчык тотып” (әкиятнең исемен әйтәләр).

- “Әйт әле, дускаем, яшисең син ничек?” (исемен әйтәләр).

- Әйе, балалар, бу әсәрләрне барысын да Г.Тукай язган. Тиздән Г.Тукайның туган көне. Башка көннәрдә дә аның әкиятләрен укырбыз. 3 нур табыла.
Әйдәгез, урындыкларга утырыйк та, Шүрәлене, һәм дә инде кунакларны үзебез белән таныштырып китик (3 бала үзләре турында сөйлиләр). Хәзер барыбыз да үзе турында сөйли алмый, чөнки бик күп вакыт кирәк, Шүрәле безнең белән кала, соңыннан барыбыз да үзе белән таныштырып бирер. 4 нур табыла. 
Дәрес башында ук без сезнең белән тышта яз фасылы икәнен әйтеп үттек. Әйдәгез уйнап алабыз. Сүзле уен ”Яз килә”

Тәрбияче: Я, балалар, күрегез, тышта әнә, яз килә.

Балалар:  Әйе, әйе, күрәбез, яз килгәнен беләбез.

Тәрбияче: Миңа якын килегез, яз турында сөйләгез.

Балалар: Канат кагып, ерактан, кошлар кайта көньяктан.

Тамчы тама тып та тып, булмый аны туктатып.

Зәңгәр күктә кояш балкый, “Тышка чык” дип, безне алдый.

Сикергеч, туп кулга алыйк, сикереп уйнап алыйк. 

Яз бездә озак тормый, җәй килер җырлый-җырлый.  5 нур табыла.
Тәрбияче: Балалар, кояшның нурларларын табып бетермәдек әле. Без уйнап кына түгел, яз турында сөйләшеп тә алыйк. 

- Яз кояш нинди? (сары, матур, чиста, нурлы, әйбәт).

- Кояш нишли? (җылыта, кыздыра, балкый, елмая, көлә, уйный, нурларын сибә, карны эретэ, җирне җылыта).

- Кар нинди? (пычрак, бозлы, сулы, каты).

- Кар нишли? (эри, җеби, су булып ага, җиргә сеңә).

- Кошлар нишли? (җылы яктан очып кайта, оя кора, бала чыгара, сөенә, сайрый, җырлый, сөенә, канат кага).

- Агачлар нишли? (йокыдан уяна, бөре ата, яфрак яра).

- Түбәдән нәрсә тама? (тамчы тама)

- Яз көннәр озын, төн – кыска.

- Әйтегез әле, “лужа” татарча ничек була? Күп булса? (күлләвек, күлләвекләр)

 - “Ручеёк”? Күп булса? (гөрләвек, гөрләвекләр).

- “Сосулька” (боз сөңгесе).

- “Капель” (тамчы тама). 6 нур табыла.
Без язның барлык сыйфатларын да әйтеп чыктык. Ә, кем хәзер рәсемнәргә карап яз турында хикәя төзеп сөйләп бирә? 

(Балалар хикәя төзеп сөйлиләр)  7 нур табыла.

Балалар, без сезнен белән озын язгы маҗаралар юлын үттек. Кояшның барлык нурларын да таптык, аңа ярдәм иттек. Минемчә, бүлмәбез яктырып, җылынып китте. Сез ничек уйлыйсыз? Бүгенге дәрестә сезгә нәрсә ошады? Өйгә кайткач әниләрегезгә нәрсә турында сөйләячәксез?

(Кояш чыга) Дусларым, рәхмәт сезгә. Бу миннән сезгә бүләк.

Тәрбияче: “Кояш” күп сөйләми, чөнки аның эше – күк йөзендә балку, нурларын сибү, җирне  җылыту. Менә сезгә кояш үзенең чаткыларын бүләк итә. Һәрвакытта шулай шат күңелле, акыллы, тәртипле булыгыз. Үзегезнең күңел нурларыгызны бервакытта да югалтмагыз.

Авторлар эшкәртмәсе.

